**Ίδρυμα Αρχιεπισκόπου Μακαρίου ΙΙΙ**

**Φιλολογικό Μνημόσυνο**

**Άρχοντα Πρωτοψάλτη Θεόφιλου Καλλίνικου**

**4 Μαΐου 2014**

Είναι με δέος και ευφροσύνη ταυτόχρονα που θα πω δυο λόγια σήμερα, ένα είδος μνημοσύνου, για τον αείμνηστο υμνωδό της Βυζαντινής Μουσικής και της Δημώδους Ποίησης, Άρχοντα Πρωτοψάλτη της Εκκλησίας της Κύπρου, Θεόδουλο Καλλίνικο.

Ένα άνθρωπο που ανάλωσε την επίγεια ζωή του στην υπηρεσία του Πνεύματος και του Θεού, ως στρουθίον έμελπε δια της ταπεινότητας και της αγάπης, ύμνους στον Κύριον και Θεόν ημών.

Και τώρα δέκα χρόνια μετά την κοίμησή του, όσοι εγευτήκαμε τη χαρά της γνώσης του έργου του, αποτίουμε φόρο τιμής και ευγνωμοσύνης.

Ψηλαφούμε το έργο του με χαρά.

Ο Θεόδουλος Καλλίνικος είδε το φως της ζωής, στο μεγαλοχώρι πριν από την εισβολή και τώρα κατεχόμενο από τον τούρκο Αττίλα, Λευκόνοικο, το Μάιο του 1904. Το ενδέκατο παιδί από τα δεκατέσσερα, της Μαρικκούς Καλλινίκου και του Καλλίνικου Χατζησυμεού Πρωτόπαπα.

Μεγάλωσε μέσα σε στερήσεις και κακουχίες.

Όμως τέλειωσε το Δημοτικό Σχολείο γιατί είχε μεγάλη έφεση στα γράμματα και το ταλέντο του για τη μουσική και τη ζωγραφική, που όσο περνούσαν τα χρόνια η έφεση αυτή μεγάλωνε.

Εθεώρησε την κλήση του αυτή σαν κάλεσμα του θεού.

Ο Λευκονοικιάτης δάσκαλος Μάρκος Χαραλάμπους διαδραμάτισε σημαντικό ρόλο στην εξέλιξη του μικρού μαθητή. Στα 15 του χρόνια παρακολουθεί μαθήματα στον σπουδαίο ψάλτη στον Άγιο Λάζαρο Λάρνακος, Κλεάνθη Μεσολογγίτη και μαθητεύει κοντά στον Πρωτοψάλτη της Αρχιεπισκοπής μεγάλο δάσκαλο της Βυζαντινής Μουσικής Στυλιανό Χουρμούζιο, που αργότερα τον διαδέχεται ως ιεροψάλτης στον Άγιο Ιωάννη.

Ο Χουρμούζιος διέκρινε τις ικανότητες του μαθητή του, υπήρξε για τέσσερα χρόνια ο συμβουλάτορας και εμψυχωτής του και προπέμποντας τον μετά το τέλος των σπουδών του του συνέστησε να περιέλθει το νησί και να καταγράψει και να διασώσει τη δημοτική Μουσική. «Ξέρω ότι κατέχεις τη δύναμη να περιέλθεις τη νήσο, να καταγράψεις και να διασώσεις τη δημοτική μουσική και μια μέρα η πατρίς θα σ’ ευγνωμονεί».

Ο Καλλίνικος φύλαξε βαθειά στη ψυχή του την προτροπή του δασκάλου του και με πολλές δυσκολίες για πολλά χρόνια περιήλθε και κατέγραψε τα πιο σημαντικά δημοτικά τραγούδια τα οποία εξέδωσε το 1951 με την ονομασία «Κυπριακή Λαϊκή Μούσα».

Έτσι τον πρωτογνώρισα, διαβάζοντας τη συλλογή αυτή, που αποτελεί κατάθεση ψυχής των ανθρώπων του λαού μας. αξίζει να αναφέρω ένα περιστατικό που λέγει ο ίδιος. Λοιπόν εγινόταν πανήγυρις σε ένα χωριό της Μόρφου. Στο δρόμο βλέπει από μακριά ένα βρακά, τζι ένεφκε μου να σταματήσω. Ένας ψάλτης της Ζώδιας ονόματι Βαρνάβας «Καλλίνικέ μου κατέβα κάτω».

Ήταν μαζεμένα εξήντα άτομα από το Άρσος Λεμεσού. Σφάζαν τον μόσχο τον σιτευτό τζιαι κάτω που τα πεύκα εκάμναν σούβλες. Εψάλλαμε πρώτα.

Απέναντι μου καθόταν μια γριά.

Άρχισε να τραγουδά ένα τραγούδι στη χρωματική κλίμακα που πρώτη φορά άκουα./

Το τέρτιν της καρδούλας μου, δκυό μύλοι εν τα αλέθαν

Μήτε οι στράτες του χωρκού, μη ποταμοί που τρέχαν.

Όμως οι Αρσιώτες έπρεπε να φύγουν. Το τραγούδι έμεινε ατέλειωτο, γιατί έπρεπε να φύγουν.

Την άλλη μέρα πήρε τη γυναίκα του, πήγε στο Άρσος Λεμεσού και κατέγραψε το τραγούδι.

Με τόσες πολλές δυσκολίες κατάφερε να καταγράψει και να εμπλουτίσει τη λαϊκή μας μούσα με υπέροχα δημώδη αυθεντικά τραγούδια.

Αργότερα προμηθεύτηκε ένα μαγνητόφωνο με καρούλια κι έτσι κατάφερε να συγκεντρώσει το λαογραφικό υλικό.

Τον Άρχοντα Πρωτοψάλτη συνάντησα όταν έγινα υπουργός και απένειμα το 1995 το Αριστείο Γραμμάτων και Τεχνών.

Τότε με επεσκέφθηκε στο γραφείο μου και μου πρόσφερε με αφιέρωση το βιβλίο του Κυπριακή Λαϊκή Μούσα, που κοσμεί τη βιβλιοθήκη μου, ως πολύτιμο κειμήλιο, γιατί μέσα στον ξερριζωμό, αυτό που είχα χάθηκε, μαζί με χιλιάδες άλλα βιβλία.

Υπηρέτει ως ιεροψάλτης το 1924 στο χωριό του, το 1925 στο Πραστειό, όπου αρραβωνιάζεται τη σύντροφο της ζωής του, κόρη του ιερέα Δημήτρη Χατζηνικόλα, Μαρούλα, που υπήρξε πιστή σύντροφος και μούσα του. Γι’ αυτήν γράφει το τραγούδι Λούλα μου, Μαρούλα μου.

Εκεί στο Πραστειό, ιδρύει Σχολή Βυζαντινής Μουσικής με 32 μαθητές, οι οποίοι αποτέλεσαν το προζύμι των ιεροψαλτών της Κύπρου.

Αργότερα κάμνει περιοδεύουσα Σχολή Βυζαντινής Μουσικής στα χωριά Γαϊδουράς, Πυρκά, Λιμνιά, Στύλλους, Άγιο Σέργιο.

Κυκλοφορεί με ποδήλατο,.

Διδάσκει Βυζαντινή Μουσική και συγκεντρώνει παραδοσιακό υλικό.

Όμως τίποτε δεν τον συγκρατεί.

Αναζητά περισσότερα, η ψυχή του διψά για γνώση.

Έτσι το 1933 πηγαίνει για σπουδές στην Αθήνα.

Φοιτά στη Σχολή Παπαδημητρίου και στο Εθνικό Ωδείο Αθηνών με σπουδαίους δασκάλους τον Σπύρο Καψάσκη, Ιωάννη Σακελαρίδη.

Εντυπωσιάζει τους πάντες, τους εξεταστές του Μανώλη Καλομοίρη και Λαράκα. Ο Μανώλης Καλομοίρης γράφει: Τα Κυπριώτικα λαϊκά τραγούδια στολίζουν σαν ατίμητα πετράδια τη χρυσή αλυσίδα της μιας και αξεχώριστης Ελληνικής μουσικής, που μαζί με τη θρησκεία και τη γλώσσα μαρτυρούν ατράνταχτα την ενότητα της φυλής.

Εκδίδει δύο δίσκους με Κυπριακά δημοτικά τραγούδια.

Το 1936 εγκαθίσταται πια στη Λευκωσία.

Ιδρύει τη Σχολή Βυζαντινής Μουσικής υπό την αιγίδα της Εκκλησίας της Κύπρου.

Γίνεται μόνιμος συνοδός του Αρχιεπισκόπου τελών χρέη. Ο Αρχιεπίσκοπος Λεόντιος του απονέμει τον τίτλο του Πρωτοψάλτη το 1947.

Ο Αρχιεπίσκοπος Μακάριος Γ΄ τον παίρνει μαζί του στην Αφρική.

Ακούραστος εργάτης εμπνεόμενος από τη θεία βούληση.

Στις 15 του Γενάρη 1950 διδάσκει στους μαθητές του Παγκυπρίου Γυμνασίου το τραγούδι «Η Κύπρος μας που στέναζε τόσους αιώνες σκλάβα».

Συμμετέχει στον Αγώνα του 1955 – 59, σαν γνήσιος Έλληνας. Πολλά από τα αυτοσχέδια ποιήματα του Αγώνα μελοποιήθηκαν από τον Καλλίνικο.

Ιδρύει το 1976 τον Όμιλο Βυζαντινής Μουσικής «Χαρμούζιος» εκ βάθους ευχαριστία για τον δάσκαλό του.

Το 1977 ο Αρχιεπίσκοπος Χρυσόστομος Α΄ του δίδει τον τίτλο Άρχοντας Πρωτοψάλτης, αναγνώριση όχι μόνον για την καλλικέλαδη φωνή του, και την ερμηνεία των εκκλησιαστικών ύμνων, αλλά και για την προσφορά εκατοντάδων ψαλτών ανά την Κύπρο.

Στην Παιδαγωγική Ακαδημία δημιουργεί τη Βυζαντινή Σχολή «Απόστολος Βαρνάβας».

Για τον Θεόδουλο Καλλίνικο εγκωμιαστικούς λόγους εκφράζουν ο Σόλων Μιχαηλίδης, ο Σπύρος Καψάσκης, ο Μανώλης Καλομύρης, ο Κωνσταντίνος Γιαγκουλής και πλήθος άλλοι.

Ο Θεόδουλος Καλλίνικος αποτελεί μοναδικό φαινόμενο.

Ξεκινώντας από πολύ χαμηλά στρώματα κατάφερε να γίνει σημαντικός πνευματικός άνθρωπος που πρόσφερε αφειδώλευτα την αγάπη για τον συνάνθρωπο, αλλά και θεία μέθεξη.

19 βιβλία του μια τεράστια προσφορά στην εκκλησιαστική μουσική, μαρτυρούν την κατάθεση της ψυχής του.

Συμμετέχει σε συνέδρια στην Κύπρο και την Ελλάδα.

Βραβεύεται από την Ακαδημία Αθηνών, το Οικουμενικό Πατριαρχείο, την Εταιρεία Κυπριακών Σπουδών, με το Αριστείον Γραμμάτων και Τεχνών του Υπουργείου Παιδείας.

Ο Φώτης Κόντογλου δίνει το μέτρο της παρουσίας του Θεόδουλου Καλλίνικου.

«Ο Καλλίνικος αγωνίζεται να σωθεί η παράδοση.

Όσοι απομείναμε πιστοί στην παράδοση, όσοι δεν αρνηθήκαμε το γάλα που βυζάξαμε, άλλος εδώ, άλλος εκεί, καταπάνω στη ψευτιά, καταπάνω σ’ αυτούς που θέλουνε την Ελλάδα ένα κουφάρι, χωρίς ψυχή, ένα λουλούδι χωρίς μυρωδιά, κουράγιο».

Δεν θα μπορούσε να γίνει μεγαλύτερη αναγνώριση από ένα ζηλωτή του Θεού. Ο κόσμος του Κόντογλου είναι ο κόσμος του θαύματος, ο κόσμος του Κάλλους, όπως είναι και ο κόσμος του Θεόδουλου Καλλίνικου.

Σε μια συγκέντρωση στην Αρχιεπισκοπή, ύστερα από το γεύμα ο Αρχιεπίσκοπος Χρυσόστομος ο Α΄, προέτρεψε τον Καλλίνικο να τραγουδήσει τον Γέρο Δήμο.

Η βροντερή και κρυστάλλινη φωνή του γέμισε το μεγάλο συνοδικό.

Μου μένει αξέχαστη η στιγμή.

Ο ίδιος με παραλλαγή έγραφε.

Εγέρασα ορέ παιδιά βδομήντα χρόνους ψάλτης

Μέραν τζιαι νύχταν έψαλλα, χωρίς να ξαποστάσω

Θέλω να πάω ν’ αναπαυτώ στ’ αγαπητό χωριό μου

Στο σπίτι που γεννήθηκα κι έμαθα άλφα βήτα

Ωχ αμάν, αμάν, αμάν κι’ έμαθα αλφαβήτα

Για το χωριό του:

Λευκόνοικο, Λευκόνοικο

της Μεσαρκάς ο φάρος

αναστενάζεις τζιαι βογγάς

που της σκλαβκιάς το βάρος

Όταν τον επισκέφθηκα στο νοσοκομείο στις τελευταίες ώρες, ήταν ήσυχος, γαλήνιος, έτοιμος για την εκδημία.

Ετέλεσε πιστά το έργον που ο Θεός του ανέθεσε.

Αιωνία του η μνήμη.